b'\n_START_ARTICLE_\nEretrija\n_START_SECTION_\nNuo archainio iki rom\xc4\x97n\xc5\xb3 laikotarpio\n_START_PARAGRAPH_\nSeniausi radiniai rodo, kad miestas \xc4\xafkurtas IX a. pr. m. e. Jis tikriausiai buvo \xc4\xafkurtas kaip Lefkand\xc5\xbeio, buvusio 15 km \xc4\xaf vakarus, uostas. Graiki\xc5\xa1kai \xe1\xbc\x90\xcf\x81\xce\xad\xcf\x84\xce\xb7\xcf\x82 yra irklininkas, tad Eretrija yra "Irklinink\xc5\xb3 miestas". Miesto gyventoj\xc5\xb3 skai\xc4\x8dius ir svarba i\xc5\xa1augo po Lefkand\xc5\xbeio gaisro 825 m. pr. m. e._NEWLINE_Homeras pirmasis pamin\xc4\x97jo Eretrij\xc4\x85, teigdamas, kad miestas pasiunt\xc4\x97 laivus \xc4\xaf Trojos kar\xc4\x85. VIII a. pr. m. e. Eretrija ir Chalkid\xc4\x97, konkurentai ir kaimynai buvo klestintys ir turtingi pirkli\xc5\xb3 miestai. Eretrija vald\xc4\x97 tokias Eg\xc4\x97jo salas kaip Andras, Tenas, Kejas bei tur\xc4\x97jo \xc5\xbeemi\xc5\xb3 Bojotijoje. Miestas taip pat dalyvavo kolonizacijoje ir su Chalkide \xc4\xafk\xc5\xabr\xc4\x97 Pitekosaj\xc5\xb3 ir Kumus Italijoje._NEWLINE_VIII a. pr. m. e. pabaigoje Chalkid\xc4\x97 su Eretrija kariavo ilg\xc4\x85 kar\xc4\x85 d\xc4\x97l Lelantino lygumos. Ma\xc5\xbeai \xc5\xbeinoma apie kar\xc4\x85, bet ai\xc5\xa1ku, kad Eretrija kartu su Lefkand\xc5\xbeiu buvo nugal\xc4\x97ti, miestas buvo sugriautas, prarado \xc5\xbeemes Bojotijoje ir Eg\xc4\x97jo salas. Po to Chalkid\xc4\x97 ir Eretrija ma\xc5\xbeai tur\xc4\x97jo \xc4\xaftakos Graikijos politikoje._NEWLINE_Po pralaim\xc4\x97jimo Eretrija t\xc4\x99s\xc4\x97 kolonizacij\xc4\x85. \xc4\xaek\xc5\xabr\xc4\x97 miestus \xc5\xa1iaur\xc4\x97s Eg\xc4\x97juje, Makedonijoje, Italijoje ir Sicilijoje._NEWLINE_Eretrijos gyventojai buvo jon\xc4\x97nai ir natural\xc5\xabs At\xc4\x97n\xc5\xb3 s\xc4\x85jungininkai. Kai Anatolijos jon\xc4\x97nai sukilo prie\xc5\xa1 persus 499 m. pr. m. e. abu miestai pasiunt\xc4\x97 pagalb\xc4\x85. Viena i\xc5\xa1 prie\xc5\xbeas\xc4\x8di\xc5\xb3 \xe2\x80\x93 Miletas r\xc4\x97m\xc4\x97 Eretrij\xc4\x85 per Lelantino kar\xc4\x85. Tad \xc4\xafsiver\xc5\xbe\xc4\x99s \xc4\xaf Graikij\xc4\x85 Darijus I nusprend\xc4\x97 nubausti Eretrij\xc4\x85. Jo generolas Datis 490 m. pr. m. e. nusiaub\xc4\x97 ir sudegino miest\xc4\x85, o jo gyventojus i\xc5\xa1tr\xc4\x97m\xc4\x97 \xc4\xaf Mesopotamij\xc4\x85. Apolono \xc5\xa1ventykla, pastatyta 510 m. pr. m. e., buvo sugriauta pers\xc5\xb3._NEWLINE_Eretrija buvo greitai atstatyta, o jos 600 hoplit\xc5\xb3 dalyvavo Plat\xc4\x97jos m\xc5\xab\xc5\xa1yje. V a. pr. m. e. visa Euboja priklaus\xc4\x97 Delo s\xc4\x85jungai. Eretrija ir kiti Eubojos miestai sukilo prie\xc5\xa1 At\xc4\x97n\xc5\xb3 savbival\xc4\x99 446 m. pr. m. e., bet nes\xc4\x97kmingai. Per Peloponeso kar\xc4\x85 Eretrija buvo At\xc4\x97n\xc5\xb3 s\xc4\x85junginink\xc4\x97 prie\xc5\xa1 Korint\xc4\x85 ir Spart\xc4\x85. Bet v\xc4\x97l kilo nepasitenkinimas At\xc4\x97nais ir po Eretrijos m\xc5\xab\xc5\xa1io 411 m. pr. m. e. Eubojos miestai sukilo._NEWLINE_Po pralaim\xc4\x97jimo Spartai 404 m. pr. m. e. At\xc4\x97nai atsigavo ir v\xc4\x97l u\xc5\xbe\xc4\x97m\xc4\x97 Euboj\xc4\x85, kuri buvo svarbus gr\xc5\xabd\xc5\xb3 \xc5\xa1altinis. Po 349 m. pr. m. e. mai\xc5\xa1to At\xc4\x97nai nebeatgavo Eretrijos. 343 m. pr. m. e. mieste vald\xc5\xbei\xc4\x85 gavo Pilypo II s\xc4\x85jungininkai, bet Demosteno vadovaujami At\xc4\x97nai j\xc4\xaf u\xc5\xbe\xc4\x97m\xc4\x97 341 m. pr. m. e._NEWLINE_Po Cheron\xc4\x97jos m\xc5\xab\xc5\xa1io, kuriame makedonie\xc4\x8diai nugal\xc4\x97jo nepriklausomus graik\xc5\xb3 miestus, Eretrija tapo provincijos miestu. 198 m. pr. m. e. miest\xc4\x85 nusiaub\xc4\x97 rom\xc4\x97nai, o per Mitridato kar\xc4\x85 87 m. pr. m. e. jis buvo sugriautas ir galutinai apleistas.\n_START_SECTION_\n\xc5\xa0i\xc5\xb3 laik\xc5\xb3 miestas\n_START_PARAGRAPH_\n\xc5\xa0iuolaikin\xc4\x97 Eretrija \xc4\xafkurta 1824 m., po Graikijos nepriklausomyb\xc4\x97s ir yra populiarus paj\xc5\xabrio kurortas. Lefkand\xc5\xbeio ir Eretrijos radiniai yra Eretrijos muziejuje. Griuv\xc4\x97siai yra \xc5\xa1iauriniame miesto pakra\xc5\xa1tyje.'